khistorydata/jeongjo-sjw-relations huggingface dataset:
정조 20년 · 목
予命奎南讀奏上疏訖予曰金文靖道學之眞正篤實予之素所尊尙若言其先行後知直內方外之工則實爲我東第一人而文章也節義也猶屬第二件事向對大臣已有所言及矣大抵師之所在道之所存今予處君師之位師道之責實在於予闡明斯文扶植世敎未嘗不孳孶於牖迷敎導之功而俗習漸乖士風不古未見有丕變率敎之效豈不慨然乎予之所願學孔子也顧今修道立敎之方莫先於尊德崇儒而至於文靖之允合從享豈待爾等之言而知之乎向日批答與今日疏語有沕然相合者良用嘉尙前者儒疏初則擧兩先正及其承批而始乃添入文靖有若指敎而爲之者然自是之後一疏再疏無異謄傳故紙其爲不誠無實孰甚於此末乃有金懋淳之疏單擧文靖而疏語草草文不成說適足以貽羞先正增恥士林矣其後儒疏只以退修學業四字賜批者得非多士之愧乎爾疏則果非隨衆苟同文亦善成雖謂之不負培養可也我朝儒賢道學之盛先稱五賢而至若從享之論李文成以趙文正李文純謂之允合躋配而於三賢則不無參差之論雖以在下之文成猶且如是爲說況今斯文大一統之道在予一人則豈不斟酌裁量於後享重典乎予於兩先正固所尊尙而文敬之父子竝侑非但於典無稽聖廡與祠院體段自異如坡山書院竝享之例不可引據予所以鄭重難愼者此也仍命奎南聽批於前席
정조 20년 · 강
同知金養直疏陳編輯文字賜批
정조 20년 · 목
疏略曰伏以臣父在世之日篤好河圖之書深得八門之法每欲進於天陛而九重深嚴未敢遽進今臣當此榮恩及骨之時若不成其志則在國爲不忠在私爲不孝且臣繼述父志講究多年僅得糟粕列成二圖又以諸家法文敍其次第作爲三卷其法例可以爲邦國捍衛之奇法居安慮危之道孰勝於此伏願察而行之以爲邦家兵衛之一法批以堪輿風水卽其箕裘奇正八陣莫涉越俎然以止輦受言之義所陳編輯又字許令進呈
정조 20년 · 강
義禁府以申應周北靑府竄配啓
정조 20년 · 강
命兪漢寧待朝捧口招以聞
정조 20년 · 목
義禁府啓言兪漢寧之捉致營吏已極駭妄所謂三邑私通旣是踏印文蹟則當初淑問之下急於自明掩諱事實者尤極痛駭請以此照律敎以豈可輕先照律乎道臣査推之外又有踏印私通之成送鄰邑之文蹟則渠之前供果如卿等之議處措語自歸於不以實之科待開坐捧口招以聞
정조 20년 · 강
命仍囚李海淸令兵判嚴棍閣隸
정조 20년 · 목
義禁府啓言兵曹佐郞李海淸原情以爲日昨殿座時以禁喧擧行而有一閣隸恣意喧聒於閤門咫尺之地其因公與否未及聞知不容仍置略施一度之棍以爲懲勵之地閣臣以治隸之事將欲捉囚本曹結束色吏云而結束吏之各司不得推治旣有受敎定式不可泯默故以循例數次往復而已且伊日又犯死罪伏奉嚴旨心神飛越何暇與人噴▣爭詰而又豈有對其吏名其官之事乎莫非觸事顚錯之罪恭俟嚴誅云請議處敎以以渠貌樣寧有使氣之心而且況伊日所經宜乎鑽地不得五情失守之不暇尙於何暇對其吏斥呼其官之姓名乎唉哉不可以常性言有殿座日嚴處次待令之命便是未決末姑爲仍囚以待大抵闕內衛內之犯禁專由閣隸院隸此而一有放過閽禁喧禁之法何以行乎旣施之棍止於一度該郞則無足言禁喧則亦可謂辱命內閣首隸該隸更令兵判除尋常箇箇嚴棍以杜後弊此後無論殿座動駕先從閣院之隸依節目隨現卽其地決棍事嚴飭兵曹
정조 20년 · 목
予謂右議政尹蓍東曰今日次對之進定者近聞民情頗待雨云而昨今日氣又有涼意故欲見卿等而詳聞民情矣其果有惜乾之慮耶蓍東曰前此湖西頗有旱意而至於他道則未必皆然京畿則今雖不雨別無所損晨朝霧濕晚起西風穀皆向熟皆言大有矣予曰近來凡係忠烈人事雖無關於春秋大義者亦皆視以一例勿出朝報此豈成說乎向來貞翼公李浣後孫宣傳官調用事雖勿出朝報而皆令出於小報卿等見之耶蓍東曰臣未得見之而過數日後始聞而知之矣大抵大小文書之除非下於備局出於朝報則皆不得見之今雖難創出無前之例若有關大事必令來示然後爲可矣予曰貿米事惠堂何以爲之云耶蓍東曰三南之米運來甚難而市直則當此告豊之際最合貿來船隻則有京江船及地土船不患不得但營邑善爲擧行然後可以無弊運來矣臣待罪湖南時宣惠堂上鄭昌順當庚戌之豐請爲貿米故出給庫中米二萬石而庫米則以其貿米之價貿充則民間果樂從此甚爲兩便之道矣予曰軍作米今年雖當告豐不可輕易擧論矣蓍東曰荐歉之餘雖曰豐年必有舊還及身布停退條當捧者民憂不可以告豐而有所或忽矣
정조 20년 · 강
遞義州府尹沈晉賢
정조 20년 · 목
右議政尹蓍東啓言義州府尹沈晉賢自二月入狀控免今已四度矣病甚難强至有生入玉門之語宰臣出外今爲三年朝家見待不必過加靳持請今姑許遞從之
정조 20년 · 강
命四道戰防船改造時富民代將收斂民間及情債等謬規令各該道臣嚴立科條永爲革罷
정조 20년 · 목
右議政尹蓍東啓言前因湖西御史鄭晚錫所啓戰防船改造時富民代將差出之弊釐正之方狀聞事知委各道矣卽見三南及京畿道臣狀啓則全羅監司徐鼎修以爲戰防船改造物力會減優足初無橫斂之弊代將以軍校輪回差定果無富民橫侵之事而風落松發賣殖利不無滋弊之慮云慶尙監司李泰永以爲風落松之發賣取殖封山設禁甚嚴今不可稱以買賣許其取用惟其各營鎭所在留結錢本是防卒給代之餘剩而合爲六千六百兩零竝與舊退船價沒數劃給存本取殖則有補於民云忠淸監司林濟遠以爲各鎭鎭將與防軍或自當或分當或責出於船匠船契或自官添給或公庫取辦或殖利補用或收斂民間分徵將校而專責代將者其數最多自今以後凡係情債一切禁斷與受同律不察之營邑鎭從重論勘著爲定式改造改槊時所入物力會減錢米及退船價中取用則設有不足方便拮據軍民之科外收斂代將之差出饒民永爲革罷成出節目而各邑儲置應下不相當於軍需錢之從優會減必以新結米上下而此有掣礙之端則各邑加分耗條中若千石量入劃給云京畿監司金文淳以爲安眠島風落松發賣錢留置別庫以爲逐年取利充補不足之數船材必以體大合用者另擇許䂨俾無如前私貿之弊董役則使島松地方官主管富民代將差出之例永爲革罷云矣湖南則旣無富民橫侵之弊又以風落松發賣殖利反爲滋弊之端則釐正與否今無可論置之至於嶺南湖西及京畿則其所爲弊大抵同然而造船時物力各有磨鍊則湖南之於他道豈有有無弊不同之理乎此專由於情費無節消瀜其物力之致所謂情債一切禁斷則其爲無弊與湖南將無異矣富民代將收斂民間及情債等謬規令各該道臣嚴立科條永爲革罷區劃公貨以補情債事體未安所請諸條請竝置之從之
정조 20년 · 강
命殷栗會付穀二千石以各邑耗作錢條相換移劃
정조 20년 · 목
右議政尹蓍東啓言卽見黃海監司徐邁修所報則枚擧殷栗縣監牒呈以爲本縣還多民少還民難支誠爲可悶各邑之今年耗作錢條皆以本縣穀作錢各該邑耗條添付元穀以爲相換移劃則於各邑無轉輸之勞在本縣爲捄弊之方殷栗所在會付穀中限二千石以各邑所在耗作錢條相換移劃以捄還弊爲辭矣此旣異於衙門移錄又無穀物轉輸之勞請依所報施行從之
정조 20년 · 강
命平安兵營宿逋別備條減其數爻每年以二千兩爲式
정조 20년 · 목
右議政尹蓍東啓言卽見平安兵使任嵂所報則以爲本營一年應入錢爲五萬六千兩而每朔各處別備及一年應下至於三萬二千餘兩宿逋別備又爲五千兩以其應入除其應下則所餘不過爲一萬九千兩之數而軍器城堞公廨修補及其他雜費皆從此數中出每年繼用尙有不足之慮若値勅行使行之頻繁則以此見存之營樣萬無拮據區處之道宿逋條之年年以五千兩別備者寬其年限減其數爻每年以二千兩爲定式則當於九年之內可備二萬之數在允逋少無所損在本營少紓其力爲辭矣該營事勢不可不念而宿逋條之若干年闊狹便同朝三暮四依所報施行此後或値該兵使徑遞之時必爲準此數充入若有違越節目推諉不遵者則自本司摘發論罪之意請更爲申飭分付從之
정조 20년 · 강
命忠貞公尹集竝享沁都忠烈祠故通政尹衡甲不祧
정조 20년 · 목
右議政尹蓍東啓言日前忠烈公黃一皓之追配江都忠烈祠實出於我聖上褒忠奬節之盛意臣不勝贊歎而臣於沁祠事又有區區微見忠簡公尹棨始享於此祠創建之初中間見撤丁未年間因故相臣金致仁建白以尹棨及忠貞公洪翼漢常居玆土請竝享而蒙允矣忠貞公尹集旣是尹棨之弟而同居是地事載江都志人物條且有遺墟竪石則今於妥侑之所是兄是弟之一爲一否恐爲闕典臣意則忠貞公尹集亦命竝享於忠烈祠以爲樹風顯忠之方恐合事宜從之敎以文烈忠簡忠貞皆因特敎不祧則以忠簡忠貞爲子文烈爲父而辦節於癸丑就義於戊子眞所謂有是父有是子者故通政尹衡甲是已一例勿遷
정조 20년 · 강
命故忠臣梁大樸加贈正卿賜諡祭其子慶遇加贈一階仍命大樸靑溪集倡義錄慶遇霽湖集令湖南道臣鋟板印進改旌其閭曰父子忠義之門
정조 20년 · 목
右議政尹蓍東啓言故義兵將梁大樸當壬辰之難首先倡義忠誠才略實在一時諸人之右而不幸出師未捷身死軍中至今爲志士之恨身後褒尙之典又未免寂寥當初兵議之贈因其子故府使慶遇之效勞便同推恩及至近年特施棹楔之典加贈亞卿第念同時諸忠臣或贈峻秩或錫美諡則以大樸忠義之炳烺恐當有一體之恩典敎曰予意則以爲此人倡義先於贈領相高敬命勇斷優於忠武公李舜臣而殺身危忠與兩人同歸一閱遺集英爽勃發如見其上馬討賊下馬草檄之狀向於禮判入侍也以朝家崇報之尙欠稱當幷其遺集之板本不戒于火指示兀上斷爛謄編而咨嗟之卿之所奏政合予意贈戶曹參判梁大樸加贈正卿賜諡祭內藏靑溪集及倡義錄令內閤下送道臣處開板印進其子太常正梁慶遇忠勇勤直政是肖子名臣文章筆翰猶屬餘事況棄官於戊午遯跡於癸亥節義隨處圓全豈或泯然加贈一階其所著霽湖集一體印進仍令道臣改旌其閭曰具官梁大樸梁慶遇父子忠義之門
정조 20년 · 강
命贈領議政柳珩贈判書柳炳然贈諡柳智傑詳考文蹟以旌贈間當施之典指一草記故訓將柳爀然祀孫相斗差下別軍職忠武公李舜臣子葂薰薰各贈華銜
정조 20년 · 목
右議政尹蓍東啓言故統制使贈領議政柳珩故訓鍊都正贈判書柳炳然祖孫皆四守泹背如宋臣岳飛事珩則以海南縣監佐忠武公李舜臣露梁之戰中丸不死其蹟甚偉炳然考廟朝貞翼公李浣薦將才先正臣宋時烈受密諭使知薪膽之聖志世其智勇淸白備載於先正所撰碑文中文正公李縡所稱中州千古一武穆我東一家二武穆亦是發揮之名言也聖朝旌典小善必錄而獨此兩臣事尙無表章之擧湖西儒士聯名呈單于臣等請其陳達贈諡實蹟旣如此公議又不泯敢此仰達矣敎以柳氏之門何多忠臣名將也與忠武貞翼伯仲家聲往史罕聞忠武後裔屢勤收錄貞翼家與此家年前柳相斗一八付祿壯營近日李得馨一人越薦宣廳何異於儀不及物徒覺歉然際聞卿所奏實獲予意大抵故統帥贈領相柳珩其孫故都正贈判書柳炳然卽忠武公李舜臣貞翼公李浣之或擧以自代或薦以將才者其人之爲名將觀於薦擧者可知何況涅背之忠祖孫同然則易名之典不施於我東之二武穆而孰先特竝贈諡而故知中樞兼總戎使柳琳之爲天朝全節於金州之役彼人至今嘖嘖而柳孝傑以珩之子不屈於弘立之辟府庶弟智傑未冠而遽髻自請代行殉身深河孝傑之子又有故訓將贈領相柳爀然與炳然俱在貞翼之薦密勿訏謨無不與聞人謂相須之力譬之如左右手向因試武士駕過太平橋也路出故將家遺墟咨嗟者久之今於其家收錄之日何可或爲或否柳智傑如無旌贈之事卿於筵退後詳考文蹟旌贈間以當施之典指一草記故訓將柳爀然奉祀孫柳相斗近以守令坐罷令該曹敍用別軍職差下以示朝家尙節報功之意因此又思之忠武之子葂殉於丁酉薰殉於甲子藎殉於丁卯而旌贈之典尙無所施云今於柳智傑旌贈問議之時忍於忠武家不施之乎令該曹各贈華銜
정조 20년 · 강
命學官一窠以中人差出
정조 20년 · 목
右議政尹蓍東啓言製述官南播秀遷轉之代以中人輪差事頃奉筵敎退而問之則製述官例以學官出身啓下而中人見無曾經學官者云今番則旣出特旨拔例變通未爲不可請時任吏文學官首仕者移付製述官計仕陞六學官窠則以中人差出從之
정조 20년 · 강
命以康津漂民出送回咨定禁軍下送灣府傳給鳳城將
정조 20년 · 목
右議政尹蓍東啓言康津漂民出送事禮部咨文出來矣以前頭使行別伸謝悃之意撰出回咨正書安寶定禁軍騎撥下送于灣府使之傳給鳳凰城將處以爲轉致北京之地從之
정조 20년 · 강
敍前冬至副使柳焵書狀官李翊模竝令還付
정조 20년 · 목
右議政尹蓍東啓言前冬至副使柳焵方在削職中書狀官李翊模在罷職中削職者臣不敢仰請還差而罷職者有請敍已例請書狀官則敍用還付副使之代卽令差出敎曰給牒敍用或敍用今日政還付
정조 20년 · 강
命法聖群山兩鎭僉使勿用邊地履歷依前以武臣堂上中有踐歷人擇差過兩年漕運後始許差送邊地仍命法聖前僉使洪繼善善地守令調用
정조 20년 · 목
右議政尹蓍東啓言法聖群山兩鎭僉使皆以邊地履歷過兩年漕運則有陞敍承傳邊地之陞敍卽防禦使也防禦使猝難以承傳擧行而兩漕運之善爲領納又是不可仍置之勞勩也且聞法聖則以經過七山之故二十年來獨田光勳一人以承傳陞爲邊地其後則今番洪繼善又無弊兩運云其難可知蓋此兩鎭之以湖南內地而陞爲邊地實出於重漕運之意而以駕海乘危之故所差送者未必皆爲防禦可合之人而承傳多有未卽擧行之時然則邊地履歷徒歸於有名無實其於運輸之政亦恐始勤而終怠臣意則兩鎭僉使依前以武臣堂上中有踐歷人擇差待兩年漕運以邊地差送捧承傳勿越其都目擧行則在激勸酬勞之道兩得其宜從之又啓言法聖前僉使洪繼善兩年漕運善爲領納實是近年罕有之事也不可無故罷散而止請防禦使如難爲之則善地守令調用以爲陞敍承傳擧行之意分付銓曹從之
정조 20년 · 강
罷慶州營將鄭光賓職
정조 20년 · 목
兵曹判書鄭好仁啓言慶州營將鄭光賓以履歷不足武將使之勿赴擬望之前兵判亦使呈遞略不動念有若相抗者然體統所關不可仍置請罷職從之
정조 20년 · 강
命高麗太師姜邯贊名字從興國寺塔面陰記改以瓚字
정조 20년 · 목
禮曹判書閔鍾顯啓言松都興國寺舊址有一塔塔面有陰記卽高麗太師姜邯贊所書也其下書其姓名以瓚字書之蓋石刻之可信比諸公私文籍之流傳不啻懸隔一片石之無恙於近千年之後使麗太師名字免於訛誤者事若不偶臣意則自今以後公私文字姜邯贊名字皆以瓚字書之恐好矣從之
정조 20년 · 강
命假引儀李義勝所奏五禮儀月講事置之
정조 20년 · 목
禮曹判書閔鍾顯啓言頃因假引儀李義勝所懷以引儀之月講五禮儀事有令禮堂稟處之命而引儀之職重在臚唱且其勤勞倍於他司雖欲肄習勢亦末由請李義勝所奏五禮儀肄習一款置之從之
정조 20년 · 강
命該曹歲給安嬪祭需買舍給主祀人仍令遣內侍致祭
정조 20년 · 목
禮曹判書閔鍾顯啓言孝廟朝後宮安嬪有一女卽錦平尉翁主也昔在丁丑嬪陪往瀋館換着男服十年服事效勞甚多至肅廟朝特命不祧而淑寧翁主以朴氏冡婦難於別立安嬪廟遂以其壻李姓人奉安嬪之祀屢世仍之而李家今甚殘敗香火將廢今若改定主祀之處於錦平子孫家則禮意事勢恐爲兩便矣敎以還付錦平家禮意卽然而聞其事實安嬪只有一女淑寧翁主翁主之女爲李秀喆之妻安嬪享壽至肅廟朝下詢其身後事則安嬪奏以欲托錦平家而其家爲大宗事勢非便乞命托祀於錦平之外孫家遂命李秀喆家奉祀安嬪仍命不祧而其家折受田土入於代盡宮結出稅秩香火難繼云聞甚可矜祭需每歲令該曹給米五石燭二雙錢五十文事分付而旣聞之卽令該曹買給容接家舍安頓日遣內侍致祭
정조 20년 · 강
命京畿劃給儲置米七千石價自戶曹依定式移送畿營取用其米條於惠廳仍令畿邑大同依前上納惠廳
정조 20년 · 목
戶曹判書李時秀啓言本曹米儲每患不敷年年請得於他衙門誠極可悶今此京畿劃給儲置米七千石卽每年應下之資而畿邑所用錢米無間臣曹所需米條尤緊其在互濟之義合有推移之道依臣曹定式以每石四兩準數移送於畿營米條則自臣曹取用於惠廳畿邑大同依前上納於惠廳而船價雜費則從其多寡本曹取用米條中除出則在惠廳元無損益雖畿甸諸邑酌其豐歉不可謂太輕歇之價況如今年多有贏數在本曹則六千餘石所得不爲少補矣從之
정조 20년 · 강
命長興主簿鄭冕綏與尙衣主簿相換
정조 20년 · 목
尙衣提調徐龍輔啓言尙方多有釐正事郞廳難付生手前直長鄭冕綏今番都政移陞長興庫主簿請與本院主簿相換從之
정조 20년 · 목
承旨魚用謙啓言筵退自有次序而修撰韓用鐸備堂未退之前徑先起立請推考從之
정조 20년 · 강
命慶尙左水使以年老有治聲人拔例擬入
정조 20년 · 목
因兵批取稟敎以近月閫帥多取年少政格雖然今番則勿拘勢閥年老有衆所共知治聲於守令而限滿不得擬望於牧府郡縣之人拔例備三望以入
정조 20년 · 목
以李祖承爲都總管權裕爲副總管金百彬爲京畿中軍具埱爲慶州營將洪明浩爲吏曹參判閔師宣爲獻納朴鍾淳爲校理李羲甲爲副校理李得駿爲慶尙左水使
정조 20년 · 강
命罷前承旨洪仁浩鄭尙愚承旨李肇源職
정조 20년 · 목
貞翼公李浣致祭及後孫宣傳官調用傳敎小報不爲書出也
정조 20년 · 강
召見禮曹判書閔鍾顯同成均沈煥之徐龍輔于誠正閣
정조 20년 · 목
予謂鍾顯等曰今日儒疏事其果聞之耶予於文敬豈或有一毫不足之意而特以父子竝侑之無於典禮鄭重難愼則儒生之如是說去取證於不當引之事至於啓聖祠云云尤豈可倣之事乎近來士習雖曰不古而至若從享大事各立已見迭相投疏且兩山林之言或謂之有異或謂之同然豈有如許士習乎近日朝廷爻象不佳故至於儒生亦皆如此耶向者宋文述之內移亦有意存耳鍾顯曰今承聖敎士習誠萬萬駭然矣予曰父子配享之前例有無卿其取考祠院謄錄以奏也
정조 20년 · 강
掌令朱重翁上疏請江城君文益漸後孫特加存恤之典襄毅公金景瑞享于忠武祠賜批
정조 20년 · 목
疏略曰吾東木綿之出始自文益漸取核於萬里敎民耕種手作引繅之車俗所謂文來者是也況其倡正學扶吾道之功與鄭夢周諸賢幷稱而際聖朝受命之初丕變衣毛被草之俗顧其爲功萬世永賴惟我太宗大王封之以江城君命爲不姚之廟粵我世祖大王追封爲富民侯旌其閭曰高麗忠孝衣民功臣富民侯文益漸之閭逮我先朝戊寅命搜訪其奉祀孫錄用而因循未果我殿下御極以後屢下致祭之命賜額於兩院前後恩典可謂蔑以加矣今其後孫零替無以奉香火誠爲矜惻伏願特加存恤之典龍崗之金景瑞當倭奴猖獗之日賊兵充斥於箕城而倭酋小西飛入據淸華館施鈴椅坐人莫敢近其前惟景瑞尺劍飛入能䂨其頭中興赫業實基於此當戊午深河之役受制於賊臣弘立誤落賊中而六年瀋獄不改中郞之苦節畢竟遼街終作柴市之忠魂其忠其節惟我聖上洞燭無餘持依金應河例旌之以棹楔又賜之以易名之典隱卒之恩可謂蔑以加矣獨無俎豆矜式之所請以景瑞幷享於忠武祠批以兩件條陳令該曹稟處
정조 20년 · 강
命停嶺南今秋陸操城操巡點
정조 20년 · 목
慶尙監司李泰永狀啓以爲今秋水操因傳敎停止而左右兵營陸操城操各營將巡點及臣營所管牙兵操鍊架山城操等節民情事勢比諸水軍旣無異同頻年失稔之餘今幸有豐登之望而新舊還餉尙多難乏之患又使修治戎裝資糧往來民情轉益窮渴請竝姑停止敎以三南異於西北依狀請施行事三懸鈴行會
정조 20년 · 강
敍堂上堂下侍從罷散人
정조 20년 · 목
前參議成德兩蔡弘遠前應敎尹序東前副應敎李龜雲前校理申大尹金近淳宋祥濂尹益烈前副校理李明淵吳鼎源沈興水前修撰李貞運洪秀晚韓致應前修撰李基讓金熙采李景溟前執義鄭來百前掌令李儒修竝敍用
정조 20년 · 강
召見諸承旨及藥院提調沈頤之副提調黃昇源于誠正閣
정조 20년 · 목
諸承旨持公事入侍藥院請診也
정조 20년 · 강
召見菊製入格儒生于誠正閣
정조 20년 · 목
予命諸生各奏做工幾何進士梁性默奏做詩七百首生員權中敏奏做詩五百首予曰爾等果知解題乎性默等曰未能知得矣予曰丙年重九之霧可占丁年之豐其出處本非稀僻之書矣
정조 20년 · 강
召見備局有司堂上沈頤之李時秀兵曹判書鄭好仁京畿監司李冕膺于便殿命兵曹郞廳呂駿永等廉察今番幸行時沿路民弊及陪從諸臣騶率盤果之犯科者
정조 20년 · 목
予謂冕膺曰鷺梁越邊則聞甲寅年幸行時舊路足可以作路云卿亦聞知否冕膺曰輦路欲用甲寅舊路當由回農後峴而峴路非但狹小此外無傍邊可治之路雖以萬安峴作路不至大段迂回矣卽聞始興縣監之言則鐵浦間津若爲舟橋則比諸造橋甚爲便穩亦可省力云矣予命以舟橋造成而華留下去時亦同往躬審形止冕膺言陽川班戶外民戶未滿百餘戶以此殘邑實難繕治輦路請依甲寅年幸行時例近境隣邑之民赴役治道予曰陽金之民每崴貽弊又豈可使之勞役竝用雇軍可也聞安山倅則捨却道伯巡審之路創出六十里新路奔走役民便同鑿山通道是豈成說乎然無論如此如彼舊路之於新路遠近便否何如云耶冕膺曰新舊路遠近爭以十里而新路則無嶺峴舊路則比新路稍近十里而其間有踰嶺處平衍雖不及舊路道臣巡審之必由舊路者蓋爲愍懷墓奉審故也予曰予之欲遵巡路者欲觀勢歷拜於墓所墓所洞口略略治道可也冕膺言墓官齋室亦當修補予曰齋室必不成樣此時繕治甚好矣予謂駿永及鄭晩錫曰今春園幸爾等旣以繡衣廉察守令擧行之勤慢民弊之有無及入華城境內後各司各營之章標外濫率及盤果犯科等事另加廉察小者出道懲治吏隸大者狀聞論勘守宰而沿路諸倅多有生疏之人或以修治道路繕葺公廨等事使役殘民以致繹騷則使之雇軍使役之本意果安在哉此等處各別詳探
정조 20년 · 강
召見華城城役監董堂上趙心泰都廳李儒敬于便殿
정조 20년 · 목
予謂心泰儒敬曰經始三載工役告訖予心喜悅容有旣乎卿等今皆復命役處果無未盡處耶心泰曰蓋甓塗灰及修掃等節未及了畢而塗灰鍊正則數日內當告竣修掃則動駕前優當爲之矣予曰後托之役亦皆善爲否心泰曰後托則役處非一二處故雖未能盡意爲之而大體則善成矣
정조 20년 · 강
有政吏曹判書金載瓚參判黃昇源兵曹判書鄭好仁進
정조 20년 · 목
敎曰吏兵曹政官入侍開政○以趙宗鉉爲分內局提調李貞運爲獻納趙得永爲正言龍仁縣令丁遇泰平海郡守安必濟相換
정조 20년 · 강
命畿伯李冕膺嚴飭金浦郡守具允德毋敢調丁冶道以致繹騷之弊仍命冕膺重推
정조 20년 · 목
敎曰今番治道事固已慮之而今聞列邑中駭然之尤甚者金浦郡守也雇軍事設或未及聞知當用田夫而調發各面民人徒致繹騷當該郡守具允德當於駕到日聚會邑中民人當有嚴棍之擧若或贖罪當參酌此意卽令畿伯星火嚴飭暗行御史分三路出送邑倅之不謹下屬之作弊多般按廉亦以此意嚴飭各該守令處俾勿犯科雖以道臣言之昨有安山事處分今又有金浦事下敎不可以新到一味寬恕當該道臣爲先從重推考
정조 20년 · 강
命壯勇外營軍自園所近處聚待信地爲先廂御營先廂軍行後廂尾局回鑾時先詣待候於眞木亭仍命別隊馬兵依近例勿爲磨鍊陽川富平晝停時先廂軍兵還爲作門後廂軍兵路上留駐鷗浦少駐時除出先廂一哨作門其餘先後廂亦令路上留駐
정조 20년 · 목
兵曹判書鄭好仁啓言壯勇外營軍兵別將權領園所近處聚待外使到信地率領環衛作門事有命矣依今春例自聚待信地爲先廂御營廳先廂軍兵則落後作行於後廂尾局而自華城回鑾時則先詣待候於眞木亭仍爲先廂乎從之又啓言別隊馬兵節目中當爲磨鍊而昨年今春園幸時連因下敎置之故不敢循例擧行矣敎以依近例置之又啓言陽川富平晝停時請依近例先廂軍兵則還爲作門後廂軍兵則路上留駐鷗浦少駐時亦依近例先廂軍一哨除出作門其餘先後廂軍兵竝令路上留駐從之
정조 20년 · 강
命金浦安山兩邑設布帳勿爲磨鍊
정조 20년 · 목
兵曹啓言金浦安山宿所布帳有墻垣處依近例只以排設房布帳爲之無墻垣處草記更稟事有命矣知委畿營看審以來則略干頹圮處今方改築云請兩邑設布帳依下敎勿爲磨鍊允之
정조 20년 · 강
領議政洪樂性箚陳病狀乞解留都之任賜批許之
정조 20년 · 목
批以留都當命他大臣卿其安心勿辭調理仍命遣史官傳諭
정조 20년 · 강
館學儒生李光憲等八百二十八人上疏申請文靖公金麟厚從享文廟賜批
정조 20년 · 목
疏略曰文靖公金麟厚之道學文章事功節義我殿下旣已洞見其大原而發前人之所未發者臣等固無容妄加蠡測復陳蕘說而惟恐時代寢遠民志易晦乃敢以得之於方策者復陳其一二焉麟厚天分絕高見解獨造不資師承默契道體尋孔朱相傳之統振羅麗旣墜之文一內外顯微而其本則誠也貫動靜知行而所主者敬也而至於道器上下之辨則會其極而析造化之妙理氣四七之說則折其衷而洞性命之本以精實積厚之工際廣大高明之域而英華粹盎表裏灑落天然有沂水庭翠底氣像者麟厚之道學也多積博發著以爲文範圍于魯論規模于曾傳以尙書灝噩之體法鄒聖發越之音而究竟乎考亭鼓潤乎濂溪造詣之深發前聖之蘊措辭之妙盡事物之情精義著見一經一緯而其於詩根於風雅參以騷選樂而不淫憂而不傷理性靈而㴠道德有可以升歌郊廟咸諧神人者麟厚之文章也天地中間知有紫陽尊正學於旣晦則必信紫陽尋遺緖於將墜則必主紫陽上接乎孔夫子正脈使斯文大一統之義復明於吾東雖末學後生亦能知誦法紫陽標準紫陽千古相承之心法學術不復爲天下裂者實是麟厚之力也雖其利澤不究于當世而繼往開來之功果不在紫陽下者麟厚之事功也察盈虛消長之理明樂行憂違之誠知幾其神遯世無悶山中竟夕之哭隱痛冞深篇上寄意之詞苦心靡悔貞不見跡媺能全節終能爲乙巳之完人孝陵之純臣先正臣宋時烈所謂以一心而函三才造化之妙以一身而任萬世綱常之重者麟厚之節義也噫今以麟厚之賢追配夫子之廟公議有在百世宜徵而職以麟厚生而隱德鞱光沒而世遠言湮士少闡揚之功人無擔着之論于以因循式至于今不免爲三百年未遑之典矣洪惟我殿下以堯舜文武之聖有堯舜文武之位攬君綱則辨淑慝於袞銊之下行師敎則視寰宇於函丈之間言而爲天下法行而爲天下則及夫三先正竝躋之請先擧麟厚一人特頒恩言牖誨丁寧凡今日君事我殿下師事我殿下者擧若發蒙而醒夢披雲而覩天孰不仰大聖人大中至正之見出尋常萬萬也臣等自承是敎信之如金石奉之若蓍龜盛禮之擧指日爲期而成命尙遲臣等之徊徨悶鬱固不勝言而況今靖世道而正士習實不可少忽而其所以靖之正之者亶在此腏祀一擧何者噫今之士大夫之名義風節掃地久矣頹敗無餘喧豗成習以至於邪說恣行殆莫之遏焉我殿下單擧文靖之敎闡發精微斟酌典禮可謂建天地而不悖質鬼神而無疑而乃有一種背馳之議橫生於冠儒服儒之列至以將順之義歸之迎合之科必欲角勝而沮敗而後已嗚呼世道之陷溺士習之乖誤至於此極有識之憂虞庸有其已在今闢廓彈壓之道尤不宜少或虛徐此臣等所云亟擧大禮爲矯世救俗之一大機者也伏願殿下特命攸司遄擧文靖公臣金麟厚從祀文廟之典使邪說自熄正論大行批以重愼之意前批及之爾等退修學業
정조 20년 · 강
命安邊府使任希厚公罪勘放仍命忠僖公任珹延諡日賜祭令該道助給祭需宴需
정조 20년 · 목
敎曰今聞忠僖公任珹延諡將行於二十日云當日賜祭安邊府使任希厚就理事當白放而本事有關風化爲先以公罪勘放延諡日令該道助給祭需宴需事分付○義禁府以時囚罪人任希厚杖一百公罪收贖放送啓允之敎以如有功議各減一等
정조 20년 · 강
義禁府以遂安郡定配罪人沈鑏興陽縣更定配所啓
정조 20년 · 목
敎曰幸行在近卿宰侍從堂上堂下罷散人員竝敍用或給牒敍用
정조 20년 · 강
命西林僉使李宗範改差前僉使仍任
정조 20년 · 목
敎曰西林僉使李宗範旣用履歷改差前僉使仍任
정조 20년 · 강
命山林及南臺外兩司在外及未肅拜人幷許遞
정조 20년 · 강
命館閣諸臣分撰華城宮閣樓亭諸處上梁文
정조 20년 · 강
召見京畿監司李冕膺華城留守趙心泰城役都廳李儒敬于重熙堂
정조 20년 · 목
予曰金浦郡守事甚駭然矣冕膺曰該倅事不勝驚駭而聞其事實本邑民丁除班戶外不過爲三百餘戶云事勢則然矣雖不得已用民力當詳細度量務爲無弊而至於輕發一境以致繹騷甚不成說此莫非臣之不能董飭而然也予曰幸行時治道以田夫使役容或可也動一邑而爲之今所初聞雖役民丁役價則給之云耶冕膺曰此則似當給之矣冕膺曰聞砥平倅言則金浦地橋梁修葺甚難有所謂曲橋者長可十二把廣爲一間許橋形甚狹少於其兩邊加造挾梯然後可爲輦路而物力亦不多入云矣予曰考政院日記甲寅年幸行時亦爲挾梯矣此橋則可以步輦過去云乎冕膺曰雖曰平衍以步輦過去似或難矣予曰甲寅年亦以步輦爲定矣伊時內乘忘未擧行過橋後始乃提稟矣冕膺曰金浦地所謂彭浦爲名處又有橋此則形地太高有若虹蜺然若爲修葺則雖廣且固橋形過爲高峻其在愼重之道勢難以此爲輦路而此橋之傍又有舊橋基址極爲平穩若於舊橋墟更造他橋則事甚便當予曰從便爲之仍命冕膺與心泰儒敬等同往看審道路儒敬則仍向富平安山等沿路邑詳審形止錄爲別單華城駕到時來納
정조 20년 · 강
命龍仁縣令丁遇泰仍任卽令還官
정조 20년 · 목
壯勇外使趙心泰啓言龍仁縣令丁遇泰與平海郡守相換而旣兼外營別左司把總軍務關緊且新設內營軍今番當爲率領隨駕則此時遞易實多掣礙之端合有變通之道敎以仍任除朝辭卽令還官
정조 20년 · 강
命故忠臣梁誌贈職旌閭依尹慶元姜壽男例擧行
정조 20년 · 목
敎曰昨見儒生梁性默之居魁於節製思之其祖故忠臣梁誌卽壬辰朔寧殉節三從事中一人而與方伯沈岱共約同死節義之凜然至今如生年前特命立祠朔寧郡揭號表節侑祀四忠亦皆贈職旌閭矣問於性默獨渠祖見漏云豈非欠事故忠臣朔寧倅梁誌贈職旌閭間一依尹慶元姜壽男已施之例擧行事分付吏兵曹
정조 20년 · 강
遣宣傳官鄭來升柳曮柳興源等于南壇先農壇先蠶壇雩祀壇漢江龍壇摘奸南壇雩祀壇闕直壇直輩令字內大將嚴治仍飭鷹峯近處及龍壇後麓播植之政命廟堂時遣備郞摘奸
정조 20년 · 목
來升書啓以爲馳往先農壇詳審摘奸則階砌墻垣紅箭門內外俱爲無頉先蠶壇四面亦皆無頉南邊紅箭門昨已修改而南壇近處所在松木依舊元無木根之顯頉故另加修掃之意申飭於壇直等處仍詣鷹峰亭看審植木處則自主峯至左邊五麓所植松木頗爲稠密幾盡着根而間或有枯黃者故各別看護之意嚴飭松山直輩敎以鷹峰近處卽大內俯瞰處播植之如是稀闊豈成說更加嚴飭俾有實效之意招致備郞出給○曮書啓以爲馳往雩祀壇南壇一一摘奸則兩壇石築堦砌紅箭門俱爲無頉墻築亦無顯著傷處而以歲月之久或有土落石傾處雩祀壇則壇上下修掃等節或有不潔處壇庭且有䂨屑石塊故招問任掌壇直則以爲改造紅箭門時有此䂨屑而此是日昨之事未及見知云可知其常時不勤守護且壇直四名內三名不知去處只一名來見故此後各別守護之意另加嚴飭南壇則修掃之節別無顯頉而壇直輩不知去處故招致任掌嚴加申飭至於年前所植松木則頗有茁茂之漸敎以令字內營門大將各別嚴治○興源書啓以爲馳往漢江龍壇奉審摘奸則壇上及紅箭門俱爲無頉四面壇垣間多頹圮壇後松木僅爲十九株而十一株則自枯己久紅箭門西邊有一樵路顯有往來之跡故招致壇直及洞里任掌另加禁斷之意嚴飭敎以令廟堂嚴飭字內營門別加播植時遣備郞摘奸事招致備郞往傳右相而其外禁松之政亦爲提飭之意一體傳之
정조 20년 · 목
義禁府啓言前參判李書九原情以爲去月初一日有民人全敬祥者稱以被毆於鄰人姜渭得呈狀本曹渠以捉來推問之意循例題給初二日昏後該吏忽以兵曹移文來告泛言曹隸等毆打姜渭得事而渭得卽龍虎營卜馬軍云故不知事端之何如被打之輕重該隸等姑令竝爲保授待明日赴坐欲爲査實嚴處矣翌朝聞姜哥曉頭致死不勝驚惋而若其初一夕屍親來訴該吏阻搪等委折全未覺察及見檢狀始知有如許情節戢究禁暴乃是法司之責而忝居其職慢不事事及使本曹吏隸行兇作奸少無顧忌致有此無前之變怪揆以常憲誅殛猶輕云請議處敎以聞於郞官之供意謂知其本事而循例保授今聞事實其爲不知堂郞一也固有常時不能檢飭之罪別無知而故緩之失削職足矣放送
정조 20년 · 강
召見京畿監司李冕膺于便殿
정조 20년 · 목
冕膺道路看審後來待也○冕膺曰臣看審道路則自鷺梁至萬安峴作路似爲便好其外一路非但民村之逼近地形狹窄恐不可爲駕過之路至於陽川間浦造橋處則其廣不過數間浦水亦淺不必爲浮橋若以略干津船爲舟橋則非但完固比浮橋功役亦歇矣予命從便爲之冕膺曰自金浦至富平道路當修治而安城郡守曹允植有實病將不得擧行以具壽漢句檢好矣予可之
정조 20년 · 강
命全羅監司徐鼎修嚴治光州三所旨面開洑時奸民仍飭諸道宮房手本中不當望定而望定者趁卽論啓毋貽民弊
정조 20년 · 목
該監司狀啓以爲卽接光州牧使徐瀅修牒呈以爲本州三所旨面開洑蒙利處摘奸打量次牧使躬往洑所詳細審察則一望沃野繡錯於十三里許而中折水田五十餘斗落地開溝作洑廣四五尺深五六尺而經潦沙壅往往與平地相等雖使費財完役如非逐年疏鑿決無實效且其地形洑低沓高萬無周浸遍漑之路且此坪雖非遠川之引灌四處堤堰兩處川洑自在於前後左右水道周足農作善成何可毀決耕食之土求添無益之洑惟彼三百餘農民未見涓涓之效忍責粒粒之分而築洑處割入之土價曹無一文之計給則抵死呼冤捨命必爭縱緣民習之頑悍亦由事勢之迫蹙此洑首事者卽本州民高萬春而萬春特一虛浪之輩締結無賴瞞告宮房所謂宮差之下來者雖知其地形事役之大違初料見欺失物之餘事同走坂入啓行會之後勢難中止百般威脅惟事成就終至于村民輩毆打宮監之變作拏之類已皆刑配勘罪今於牧使摘奸之時民人輩十百爲群步步相隨咸以爲朝家如傷之德意無遠不燭而只緣村民輩自作之孼本事實狀至今未暴所耕田地將至空失縷縷呼訴打量一款姑不得擧行參量行下以除民邑痼弊云矣大抵開洑收稅之法必於水道遠隔年久廢棄之處出力疏鑿俾得無水而有水昔陳而今墾然後民蒙其利土可收稅而今此開洑之處水源自足民情初不樂從地形不便功沒又未就緖五十餘斗落民田空然割入亦不給價而惟欲打量責稅則衆民呼冤勢所固然官房之始終見欺徒費財力非不可悶而民情事勢今果如此則不可以已經啓稟强令打量請令廟堂稟處敎以近來宮房此等之弊一切嚴禁則豈或於此泛忽而聞其來歷中官與無賴輩假稱宮屬者捧賂受囑至於手本付之營邑欲待査奏後處置觀此狀辭果然卽令道臣痛治奸民而居間而假稱宮屬者已爲刑配當該中官亦已査治此後名以宮房手本不當望定而望定者該道道臣若不趁卽論啓以貽一毫民弊與該邑守令隨現重勘斷不可已卿等措辭嚴飭諸道道臣俾各知委管下列邑
정조 20년 · 강
平安監司朴宗甲以三江六島頹壓民戶開錄馳啓
정조 20년 · 목
該監司狀啓以爲卽接義州府尹沈晉賢牒呈以爲八月初三四日之雨本府鴨綠江中江與三江水勢大漲合爲一流上自本州方山境下至龍川彌串境島民沿民無不墊溺方山鎭民家舍頹壓二戶玉江鎭民家舍頹壓八戶乾川堡民家舍漂失二戶頹壓一戶九里島家舍漂失六十戶於赤島家舍漂失二十八戶黔同島家舍漂失十四戶蘭子島家舍漂失七十戶麻島家舍漂失五十五戶多智島家舍漂失三十九戶以上以其居在上流道里稍近故卽發船隻辛免人物之渰溺其下古城面任薪島則家舍漂失四十七戶人物渰死四戶十五口而竝全家渰溺同面靜州里家舍漂失十九戶頹壓十三戶人物渰死二十二口內全家渰溺三戶同面麻田里家舍漂失十七戶頹壓八戶光城面麻田里家舍漂失七十五戶頹壓二十四戶人物渰死八口內全家渰溺一戶同面彌勒洞家舍漂失五十三戶頹壓九戶人物渰死十一口內全家渰溺二戶同面荊棘洞家舍漂失四十戶頹壓四戶人物渰死十口內全家渰溺二戶同面坰草洞家舍漂失四十戶人物渰死四十口內全家渰溺四戶同面化坪島里家舍漂失一百八十八戶人物渰死六十四口內全家渰溺五戶新坪島里家舍漂失一百三戶人物渰死十七口內全家渰溺四戶本府之古津江源流頗遠同時漲溢沿邊居生批峴面院洞家舍頹壓四戶人物渰死十一口內全家渰溺一戶威遠面上端里家舍漂失十七戶頹壓六戶古邑面龍淵幕島里家舍漂失十戶人物渰死三十口內全家渰溺六戶以上各島各里乃是被災尤甚人物渰溺最爲夥多之處其他或因山水之捽漲或因沙汰之埋壓間間有漂頹死亡之患者光城面城外洞家舍漂失八戶同面海口洞家舍漂失二十五戶頹壓二十一戶同面造山洞家舍漂失二戶同面豐下洞渰死人物一口古城面行軍川家舍頹壓一戶同面泉洞家舍頹壓二戶同面烟臺洞家舍頹壓一戶州內面南門外家舍頹壓五戶人物渰死三口同面紅門里家舍漂失四戶頹壓三戶同面靑田里家舍漂失七戶頹壓五十七戶津里面倉浦洞家舍漂失六戶頹壓三十戶同面馬尙洞家舍頹壓二戶同面彌勒洞家舍漂失一戶頹壓三戶古邑面延渚洞家舍頹壓一戶同面倉洞家舍頹壓一戶同面古麟州家舍頹壓二戶同面麻田洞家舍頹壓三戶楊上面絃歌洞家舍頹壓二戶人物渰死一口光化面仇寧里家舍頹壓二戶同面乃毛老里家舍頹壓二戶同面忠烈里家舍頹壓四戶楊下面北成里家舍漂失二戶頹壓四十六戶同面南成里家舍漂失一戶頹壓四十四戶同面望㯖里家舍頹壓五十七戶人物渰死一口同面彭梁里家舍頹壓四十六戶同面柳洞里家舍漂失四戶頹壓十五戶同面東坪里家舍頹壓二戶人物渰死一口同面北坪里家舍頹壓四十七戶同面見一屯家舍漂失四戶頹壓六十三戶同面立巖里家舍漂失二戶頹壓十四戶人物渰死二口同面九松里人物渰死一口威遠面中端里家舍頹壓一戶同面四上端里家舍頹壓五戶同面四下端里家舍頹壓三戶水鎭面石堦洞家舍頹壓七戶松長面漢川里家舍頹壓二戶人物渰死一口所串面蘆洞家舍頹壓一戶同面直洞人物渰死二口館里面館洞家舍頹壓二戶同面東洞家舍頹壓一戶古郡面上古郡里家舍頹壓四戶同面南昌里家舍頹壓二戶玉尙面棠木里家舍頹壓二戶人物汰壓死一口同面上庚司里家舍頹壓一戶人物汰壓死一口同面社倉里家舍頹壓二戶人物汰壓死一口古寧朔面天摩里家舍漂失一戶頹壓一戶同面舊倉里家舍頹壓二戶枇峴面蘆北洞家舍頹壓三戶同面防營洞家舍頹壓一戶同面堂後洞家舍頹壓三戶通計一邑被災則家舍漂失爲九百四十三戶頹壓爲五百九十六戶合爲一千五百三十九戶人物渰壓死爲二百四十四口內前後拯得一百六口未拯得爲一百三十八口而其中全家渰溺爲三十二戶此則家舍漂頹初無可論故不爲竝錄於漂頹一千五百三十九戶之內而渰死成册中以合家懸錄云矣今番水災觀於該府之報鴨綠江中江與三江合爲一流上自方山境下至彌串境擧皆大漲此特以灣上一境論取考沿江列邑被水之報則當初雨水始自江楚之境至於昌朔之界而衆流合勢水道浸巨以及於義州地而竝吞平闊益肆瀰漫於六七日之後而其勢始退此是形止之大略臣之前後擧行事事顚錯初不能消詳區別矇然登聞致勒嚴旨不勝惶悚
정조 20년 · 강
兵曹及各營門以華城城役時牌將以下分等施常啓
정조 20년 · 목
訓鍊都監啓言謹依華城城役別單京牌將二等出身尹彥邦本局哨官加設差下待窠陞實三等本局敎鍊官金百鍊鐵峴別將待窠差送禹德逸安州屯監官待窠差送本局書吏鄭東植金在豊從後收用本局軍兵中各色匠手一等黃允九等七名各木二疋布一疋二等金光福等七名各木一疋布一疋三等李世大等十三名各木一疋分等施賞○禁衛營啓言謹依華城城役別單牌將宋仁宅本營加設敎鍊官差定待窠陞實書吏朴思淳從後收用本營案付工匠一等木手李光祐瓦匠徐奉千各木二疋布一疋二等木手李三辰木一疋布一疋三等泥匠洪時太木鞋匠李彥春蓋匠李根成各木一疋分等施賞○御營廳啓言謹依華城城役別單牌將敎鍊官李道文楊花鎭別將待窠差擬前敎鍊官李時輔敎鍊官加出差下前別武士車繼運別武士加出差下書吏林致雨從後收用本廳案付三等木手權德龍車龍巾各木一疋依例施賞○總戎廳啓言謹依華城城役別單本廳案付三等冶匠李貴福金成福各木一疋施賞○兵曹啓言華城城役所赴役龍虎營案付三等蓋匠崔得春木一疋施賞
정조 20년 · 강
召見諸承旨及新除邊將李廷殷等于重熙堂
정조 20년 · 목
諸承旨持公事入侍也
정조 20년 · 강
命文純公李滉致祭時右承旨金翰東進去
정조 20년 · 목
承旨李益運啓言文純公李滉祠版抵京日遣承旨致祭事命下而抵京在於今十三日何承旨進去乎敎以右承旨進去
정조 20년 · 강
遞承旨魚用謙以蔡弘遠代之前望也
정조 20년 · 강
重推當該知製敎趙德潤
정조 20년 · 목
宗廟景慕宮告由祭文句語有不審處也
정조 20년 · 강
命明日眞殿行禮齋宿處所便殿爲之
정조 20년 · 목
敎曰明日眞殿行禮齋宿便殿爲之時刻則當隨時行禮該房知悉
정조 20년 · 강
命肅拜邊將下送華城待還宮分送任所
정조 20년 · 목
敎曰今日肅拜邊將皆令除朝辭赴任而今日內下送華城還宮後分送任所事令兵判及華留知悉
정조 20년 · 강
命月串僉使嚴思勖令水原守臣棍問其厭避委折該僉使望筒付標
정조 20년 · 목
敎曰今番城役賞典中前五衛將嚴思勖旣加資矣又以白徒爲五衛將矣渠雖有勞在渠足矣待邊將窠多使之追後收用而京牌將則只以首勞之朴宗秀一人使之先除邊將矣昨閱政目月串之望思勖爲之宗秀不知去處付之渠之食數不爲提問矣今日新除邊將召見也獨思勖不爲待令渠以月串爲不若加里浦而然乎渠獨不來之狀極爲頑濫令守臣棍問狀聞如在府內當日內逐送該僉使望筒令該曹付標宗秀又或厭避不卽上來令兵判決棍汰去後草記
정조 20년 · 강
遞戶曹參判曺允亨
정조 20년 · 강
命忠僖公任珹延諡日致祭獻官以水原府居文臣差送使之齎往香祝
정조 20년 · 목
禮曹啓言忠僖公任珹延諡日令該道助給祭需宴需事命下矣其家廟在於水原地請祭物令本府進排執事守令令本道差定祭文亦令藝文館撰出之意分付何如從之敎以獻官則府居文臣中差送香祝則使之上來齎往
정조 20년 · 강
召見直提學李晩秀于重熙堂命無冤錄印役令前校理尹最遠專管擧行財力以均廳耗條錢貸用外閣吏隸之作奸者令秋曹嚴徵刑配
정조 20년 · 목
晩秀啓言無冤錄重印不可不趁卽頒行而財力尙有不足之慮原册子係是刑獄所管刑曹員役朔料以均廳關西小米耗條作錢上下而每年五百兩式除留本廳以爲閏朔所用及不時之需云就此限六七百兩先爲貸來則優可入用於印役而原錢貝不過五六年自可充報刑曹佐郞尹最遠曾經外閣校理使之專管擧行以爲今冬前印出分頒之地至於外閣吏隸中有因夤作奸之類後弊所關不可仍置分付秋曹可徵者嚴囚督徵犯科最重者嚴刑遠配不容但已故敢此仰達矣從之
정조 20년 · 강
命承旨金翰東重推刑曹判書李得臣越俸一等草記還給
정조 20년 · 목
刑曹啓言今此法曹下隸憑藉牌紙多索賂物竝力毆踢致使無辜平民致命於三日之內者卽前所未聞之一大變怪也渠輩之於死者本無恩怨而白地踢打竟成殺變者都出於掠奪財貨財貨掠奪卽一賊徒大明律竊盜殺傷人者不分首從皆斬之文實合照勘而乃以欽恤之聖心猶慮或近於法外十行辭敎丁寧懇惻臣不勝欽仰感歎而渠之負犯有浮於搶奪矣付之捕廳先用治盜之律固無所不可而第治盜之律視償命反輕且捕廳之凡係一律者皆送本曹勘斷則可見法意之攸在罪人李春興李世興等自臣曹除尋常各別嚴訊取服後捧結案用律該吏宋得龜渠是曹吏旣聞曹隸殺人之變則宜卽驚心告官以爲及時究覈之道而乃反營護凶悖之漢阻搪白活之民者節節痛惡今以渠招見之渠所阻搪雖在於姜渭得被打之日云而曾未多日轉成殺獄則同情容奸之律渠焉敢逭也其在杜弊懲奸之道不可尋常處之更加各別嚴刑以次律勘斷何如敎以此草記果着題乎非剩語乎文案還給則何以爲之與否登筵時警欬有所不敢則從該房徵稟從大臣提奏猶之或可而卿等之以判下中然疑設辭之說敷衍論理有若策客之對策然者寧有如許紀綱乎設欲條對判辭不對上款不待時一款單擧移捕廳之當否亦可謂外題今番處分專爲法律之掃地則印信僞造之承款於捕廳變辭於本曹者還送捕廳取招之式謹遵受敎猶且嚴禁殺死穿窬條件各異已有措語於判付則卿等忽以曰可曰否張皇草記尤爲駭然且草記異於上疏與啓目無敢插入贅語卽是不易之典而近來此規專廢至於此草記而屑越莫甚當該捧納承旨從重推考卿等越俸一等此草記令政院還給
정조 20년 · 강
命趙雲祥惠山僉使差除勿施更以當窠擬入
정조 20년 · 목
兵曹啓言新除授惠山僉使趙雲祥昨年除拜朔州府使時以其本生母七十六歲法不當赴任依法典改差事自吏曹草記批旨內允城役自有所重履歷則準朔施行事命下矣朔州邊地旣用履歷今於惠山在法當遞與昨年無異請改差何如敎以昨年批旨旣有履歷施行之敎則今番擬入未免不審勿施當窠待窠擬入
정조 20년 · 강
命齎咨官金倫瑞不齒譯類
정조 20년 · 목
司譯院啓言今番回還齎咨官金倫瑞差送之意何等緊重而全沒委遣之本意已極駭然且其所呈手本多有爽實罪上添罪大關後弊已自本院爲先刊籍而不可薄勘而止請今攸司從重科治敎以別爲差遣知來者何事方物起數無以的定如許咨官不若驅人且其手本虛謊莫甚不齒譯類知所懲畏
정조 20년 · 강
命湖南兩麥種子加分依道臣狀請施行
정조 20년 · 목
備邊司啓言卽見全羅監司徐鼎修狀啓則以爲兩麥還上數本不敷今年麥歉之餘擧乏種子道內各邑鎭兩麥留庫中量宜加分事請令廟堂稟旨分付矣請依狀請許施允之
정조 20년 · 강
戶曹以華城城役各色工匠分等施賞啓
정조 20년 · 목
戶曹啓言謹依華城城役別單各色工匠一等木手韓益良等七名泥匠吳敬老冶匠金成雲等二名瓦甓匠徐命位等二十四名各木二疋布一疋二等木手金昌純等九名泥匠朴春得等十一名蓋匠金龍得瓦甓匠盧聖哲等三十二名冶匠申大喆等三名朴排匠安德起車匠李德辰各木一疋布一疋三等木手朴世興等五十八名泥匠金大得等六十四名蓋匠金廷祐等十一名瓦甓匠蘇萬大等四十三名冶匠鄭大儀等十六名大引鉅匠金世輝等三十名小引鉅匠徐成孫等七名乬鉅匠韓千興等九名歧鉅匠李成大等十名車匠朴得孫等四名木鞋匠申長壽等五名船匠金仁得假漆匠尹興福等二十二名各木一疋分等磨鍊施賞其餘無案付各色匠手九十一名姑不來現更加搜訪當爲追後頒給而石手未及頒賞五十八名內五十六名已爲搜訪依分等頒給二名方在安養地云故使之催促上來之意敢啓敎以各別搜訪施賞俾無一名遺漏之弊
정조 20년 · 강
命敍尹師國尹光顏吳鼎源成種仁李羲甲朴鍾淳齋宿于便殿
정조 20년 · 목
璿源殿展拜在明也
정조 20년 · 강
召見新除守令丁好南等及邊將朴宗秀等于重熙堂
정조 20년 · 강
命嚴思勖忠壯忠翊將中作窠擬入仍命水原守臣勿待罪
정조 20년 · 목
水原留守趙心泰啓言臣於本月初十日復命入侍時果於前席嚴思勖朴宗秀之事明的知之而公退之後宗秀之弟能磨兒郞廳仁秀來見故臣以宗秀之除月串僉使致賀則仁秀謂以俄見政事則嚴思勖爲之云臣答以此是政事之誤書似無望筒之如此因於十一日還營後聞之則思勖聞政事消息發行之際宗秀聞京奇上去則思勖果不發行思勖之當爲上去而不爲上去宗秀之不當上去而輕先上去者專由於臣之率爾傳說轉相訛誤之致不避猥越自首委折惶恐待罪敎曰本事可付一笑嚴哥豈使蟹網俱失錯擬之責責在兵判使之收用而邊將窠出何異初昏俟鷄傳旨及別單以復職調用改付標忠壯忠翊將中作窠口傳擬入仍令準瓜隨行勿待罪事回諭
정조 20년 · 강
暗行御史呂駿永以陵幸時陽川縣役民之弊啓命畿伯李冕膺更觀該縣監吳泰彥擧行勤慢若復泛忽卽其地定配
정조 20년 · 목
駿永狀啓以爲臣於本月初十日伏奉陵園幸行時沿路審察之命十一日自京離發十二日到陽川縣仔細詳探則自七月旬後該縣公廨修補之役極其浩大村民之輪回赴役已至數三次又當橋梁治道之役則邑小事巨難以循常不計班族雜頉一從田夫必如始興果川之例然後庶無斑駁不均之弊而該縣諉以民丁之不足使其各面擔當存拔無常苦歇懸殊其在擧行之道已極駭然而間浦舟橋之始役已過兩日編結所入把子限百浮分定於楊花津民戶而價本則雖以一錢爲定今盡輸納尙不出給材木輸運亦用民力而又不給價舟橋役夫昨給雇價而一夫所受不過五分錢故問其委折則自官出給者只是十五名雇價而役夫之分食者竝與他役夫爲三十九名之多故數極零星今此事役何等敬謹前後飭敎何等嚴重而外邑擧行如是慢忽事之駭痛莫此爲甚當該色吏將校首鄕首吏爲先嚴治該縣令吳泰彥不能察飭之罪在所難免令該府拿問重勘恐合事宜臣則仍爲潛行轉向前路緣由馳啓敎曰該倅所爲萬萬駭然此時不可易倅事過後當各別勘處爲先使渠贖罪更觀擧行勤慢若復一毫泛忽直以卽其地定配之意狀聞事下諭畿伯
정조 20년 · 강
命幸行時駕過十邑儒生應製
정조 20년 · 목
敎曰今番幸行時駕過地方爲十邑當有慰悅之擧而異於年前楊高之別爲所重則設科取人近於無名非所可論亦不可無眎意當於還宮後以書題分給地方官使其地方儒生應製待捧券上送巡營令道臣具狀啓入啓則入格人當分等施賞此意預令知委
정조 20년 · 강
召見京畿監司李冕膺及湖西別薦人李建胄于重熙堂
정조 20년 · 목
吏曹以忠淸道才行別薦人溫陽幼學李建胄今方上來之意啓敎以使之待令○予謂建胄曰爾於李奭爲幾世孫建胄曰臣之祖也予曰乃祖之孫必有所存經傳中四書果有宿工乎建胄曰臣不肖莫能趾先四書亦無宿工矣予曰時政民弊有可言者陳達可也建胄曰臣本蒙昧知識蔑如無以仰對聖問矣予曰初登筵席無怪奏對之如是從當以一命銜試之矣予謂冕膺曰今番幸行駕過地方爲十邑而聞十邑儒生意謂有設科之擧褁糧來會云設科旣涉無名儒生公然褁糧等待亦豈不爲弊應製傳敎今當書出卿須預爲知悉俾無等待之弊冕膺曰園幸時例有都差使員而今番則本道都事旣爲都差員駕到園所時仍爲都差員恐好矣予可之
정조 20년 · 강
命金川郡守洪秉德待邑聚整頓道內府使除授
정조 20년 · 목
備邊可啓言卽見黃海監司徐邁修狀啓則以爲取考癸酉年金川郡移邑時所入物力謄錄則諸般區劃與變通取剩者恰爲萬餘兩而今番移邑當此經費匱竭之時請劃有所不敢不得已依癸酉例營作錢四千兩限二周年貸下使之生殖得二千兩又以排朔錢二千兩許貸闔境民戶一依癸酉年例自願赴三日之役而近坊之民身自赴役遠坊之民雇錢代納材木則自兵營報備局禁標外三百㭑不費價而得用其外材瓦輸運之費民戶移構時自本都隨力助給右項拮据物力不過爲六七千金而客舍衙舍軍器庫犴獄等已皆苟完各廳舍倉庫等已立間架該郡守誠心恤民小無擾民民亦樂赴功緖易就而如墻垣階砌各廳舍土役等節訖役尙遠所當待告成入接而邑底居民二百餘戶未及撤移者不過數十殘戶凡百官事莫可酬應孔道頭站以此殘戶萬無支站之勢事役之未了者不可不照察而來往於三十里之地亦不無掣礙之端故郡守爲先移處新邑社稷不可不移安故役事告成之前先請社稷移安香祝云矣該郡移邑事役甚巨而不請公貨之許劃無煩民力之濫用官宇一新邑聚改觀該郡守殫誠經紀誠足可尙竣事之後似當有論賞之擧待土木諸役之斷手請令道臣論列狀聞以爲稟處之地今以社稷先爲移安時香祝下送爲請而該曹已因先此道啓磨鍊擧行云請置之敎曰該邑倅不煩公貨不勞民力移邑於瞬息間苟非誠勤之過於人豈可能乎聞旣畢役金川郡守洪秉德道內府使除授待邑聚快爲整頓使渠報營令道伯狀聞後差送事分付
정조 20년 · 강
前掌令高應觀陳疏賜批
정조 20년 · 목
疏略曰士者國之元氣也其所儲養禮遇之方靡不用極而近來學校之政不修敎育之道解弛士習日渝科弊日滋朝家所以嚴法峻防者可謂至矣而只求目下已然之弊未塞方來將然之源許多科弊難以矯正臣意則嚴飭五部四學海當科時預收當部內所住士子赴擧單子後詳探其才學之可合赴擧與否十分査櫛列名成册送于禁亂所當其入門時不爲防限趁早開門次第徐入切勿搜驗外方則各其邑收單送于試所如京圍則借述代書隨從雜亂之弊自可永絕若其循私僥濫之事當該部學之官與現捉之儒各別重繩申明劃一之法無所移易則不出十年才學之士其將濟濟盈庭矣八道各邑鎭堡之造置軍器者蓋爲緩急需用之資而以臣所見聞言之則各道各邑之所謂弓矢銃劍多年積置於湫濕之地旣無種種考檢之事徒爲奸吏輩偸竊之資用兵使雖或巡到亦不親自點閱時送營裨摘奸則營裨受賂雖有欠縮亦不擧拔脫有事變以此軍器將何以敵一人乎今若別般申飭各樣軍器種種點火時時磨礪又於農隙使之肄習而一委之兵使每於巡歷親自考覽試用以爲守令考績之目則必有加意修飭之效而庶有臨急得力之益矣且以軍丁論之精壯富實者百般謀免貧殘無勢者勒受疊役一人之身兼行水陸之軍竝爲騎步之役此而不足則簽丁之額太半黃口徵布之卒擧多白骨且況衣服戎裝一無造備及其簡閱之時轉相假借苟且經過全不成軍兵貌樣殘民之冤苦莫此爲甚亟令廟堂講究變通以爲固圉足兵之道焉關西卽我國藩蔽重地而衣冠文物肇興之方也在昔文出國子長武出兵閫帥時則忠臣烈士之輩生乎是方者何莫非國家作成之至化而一自蘇世讓誣疏之後見枳於淸路者于今二百餘年故近來西民之移居三南者固多至於關東尤極夥然無邑不有名之曰平村若此不已則顧彼西陲其將空虛耶故相臣柳成龍南九萬俱有許通之奏秪緣因循寢而不行是以關西四十州名分掃地只以鄕案爲拔身之階軍保子無賴輩賂得鄕帖擧皆閑遊餘丁無幾軍政不修邊謨益疏而海西松都亦同其痼弊故承旨臣尹曰冕東疏陳捄弊之策伊時特有判下施行而有司之臣難於擧行者只因變通之姑無節目也今若各邑鄕案一依先朝受敎投諸水火特設文武案於列邑以其案中文武登科隨其地閥量才取用則鄕案旣祛賣鄕之窩窟自破文武有案一道之名分自正人材興起軍丁修整流民亦當還集邊情庶可慰悅令廟堂成節目施行恐合事宜夫八江之地環拱都城爲控抱要衝之處故設置津卒船隻以爲不虞之備而其他資生之道自國初以來專委三南漕運以此生業累百年擧行嶺南六十船湖南二十船價米亦甚不些故窮民之生涯賴此裕足都下之市直從以輕歇矣中間設倉造船于晉州昌原密陽等三邑使本邑之民運納京倉自是之後江民輩失其生業者三十七年于玆矣江村由此荒涼穀物漸就零星當初移設漕倉以京江船臭載之弊而壬子年十三隻致敗前所未有之事其後亦種種有之此蓋年久生奸之致若以嶺南漕船與京江船運較其利害則其所輕重之方不待臣言可以曉然矣何者嶺船之害三京船之利五夫嶺南三倉沙格皆是山邑各處之民本不慣駕海其害一也各邑之民納米於三倉相距或五六十里或百餘里數百里地衝冒霜雪曉夜奔走其害二也嶺船限十年三次修補改造故各船修造之役無年無之而船材木物取用於莫重封山憑藉偸䂨將無緩急取材之所其害三也若使京船擔當漕運則船貰受價之米決不發賣於賤直之三南而盡爲載來於京江非特江民之聊生都下米直自無翔踊其利一也長江之險實爲王城天塹而六十船隻羅絡江頭取辦於倉卒急遽之時其利二也稅穀輸來之時自當隨處收來則各邑之民遠地運納之弊庶可永革其利三也船隻修改之役雖不得已然必不復取於嶺沿封山則濯濯之山將有長養之美其利四也六十京船屬之某處公家合作三隊每二十隻結爲一綱或有一隻臭載之患合力充納則莫重國穀一不遺失其利五也請令廟堂詳究利害之方從民願卽爲決處批以諸條經綸許令廟堂稟處
정조 20년 · 강
開城留守趙鎭寬以華城城役時石手等分等施賞馳啓
정조 20년 · 목
鎭寬狀啓以爲華城城役時本府石手一等高福仁等十名各大米一石五斗二等金米老味等二十一名各大米一石三等林五金等二十三名各大米九斗前還送朴三金大米九斗分等施賞
정조 20년 · 강
遣承旨詣宣武祠奉審摘奸
정조 20년 · 강
命左相先詣時自畿營定送驛人夫差員勿爲差送
정조 20년 · 목
敎曰左相旣命從便先詣須有轎馬可以往來分付畿營定送驛人夫至於差員則勿爲差送以便大臣之心
정조 20년 · 강
命湖西宣召人李建冑令該曹初仕調用
정조 20년 · 강
暗行御史鄭晩錫以陵幸時沿路廉察啓命當該句檢守令李永喆待竣役令畿伯決杖後卽其地定配富平府使趙象存事過後嚴處始興縣令金思羲另加嚴束
정조 20년 · 목
晩錫狀啓以爲臣伏奉幸行時沿路邑暗行之命微服潛行到富平官府村閭詳細採探則道路橋梁修治之役皆用各面民人而五日赴役者只給三日雇價三日赴役者只給一日雇價一二日赴役者或全不給焉每日雇價或給米五升或給錢一戔而五升米則色麤升削路上斥賣堇得五六分錢一戔錢則揆以市直及詳定價俱爲不足衙舍修理之役則多用邑民間用村夫凡役五箇日而一日則稱以扶助不給雇價四日則皆各給三升米至於材瓦土灰輸運之役則皆用邑村牛隻而全不給分錢粒米之雇價今番幸行時不欲一毫貽弊於民間實是我聖上如傷若保之盛德至意而下邑守宰不克奉揚右項諸條俱違朝令臣方推治其吏鄕以勵來頭仍復潛行轉向他邑○敎曰以安山金浦陽川三邑倅之擧行駭然纔有飭敎而觀此暗行御史鄭晩錫狀啓富平道路橋梁之役直用各面民人已極無狀所謂給價五日役給三日雇餘或全闕云儲置米會減之敎看作弁髦而特敎差送句檢之人所爲如是駭惡當該句檢守令李永喆待其事役告竣卽令畿伯拿致營門從重決杖後卽其地方定配以信朝令以懲他倅雖以該倅言之稱以衙舍修理役民奪牛所爲亦甚駭然事過後嚴處先以此意下諭畿伯今則四邑倅無不犯科若有紀綱焉敢乃爾事過後渠輩若不別施重律何以懲他乎觀於間浦橋役事始興倅亦甚輕率而比之句檢他倅猶有輕重之別姑不處分以此傳敎令畿伯另加嚴束該倅事一體下諭
정조 20년 · 강
命幸行時沿路伏兵每處各減三名
정조 20년 · 목
廣州留守徐有隣狀啓以爲兵曹移文內今此幸行時華城安山境內斥堠伏兵令內營稟旨知委外營使之徵發廣州南陽富平金浦始興果川陽川境內斥堠伏兵總戎使廣州留守江華留守所屬束伍步軍依園幸時例除出整齊臨時請出標信兵符徵發事判下矣本府境內斥堠四處每處軍各三名式伏兵四處每處軍各十三名式領率牌將磨鍊整待敎以依此擧行而伏兵每處各減三名事回諭總戎廳鎭撫營一體分付
정조 20년 · 강
命推黃海兵使金思穆令兵曹關問都試優等請以加資之例以聞
정조 20년 · 목
兵曹啓言觀此黃海兵使金思穆啓本則請今年四等都試時優等人別武士嘉義尹道憲加資之次閑良金鎭西邊將承傳之典而居首出身之邊將除授旣載法典帥臣之輒以加資請賞者有違格例請該帥臣金思穆推考從之敎以優等出身之請以加資該閫或有可據之例而然問于帥臣草記
정조 20년 · 강
召見大臣備堂及藥院提調沈頤之副提調李益運于誠正閣
정조 20년 · 목
藥院請診也○右議政尹蓍東曰奎章全韻頒下之後關北邑名在所當改如湖西邑名亦當還仍舊號事體至重雖不可以擧條仰陳到今兩邑改號不容少緩矣予曰予意則不欲如是日前華城畢役後別單中李性淵以淵性書之此豈如是之事乎字音之如欲盡諱則性淵名字之倒書其所重尤如何予覽之不覺怵惕矣別單中又有李宗憲者此則何不倒書耶蓍東曰在昔先朝宰臣李得宗本名宗得而改以得宗性淵之倒書卽用此例而至於李宗憲則華留恐不知矣予曰以先大王至敬至愼之盛意李忠武之名未嘗諱之朝臣之有嫌名者亦未嘗許改放相李宗城亦陳疏請改而未得改之矣蓍東曰故相則雖不改而故南床金履獻故大諫李亮臣故判書李聖龍則皆改之矣予曰字音相似在所當諱則小朝睿諱亦當諱之丙申以前何不諱邑名人名乎戶曹有籌士等三條稱號而乙未年間有一戶判不呼計士之本稱轉相因襲莫敢立異前後以御諱事自下辭說甚多有曰當只諱元字音有曰當竝諱字典字音各主其說便成黨論今不欲索言而近來刊印册子之刪其點劃往復私札之或稱除式豈非可笑之甚乎當初楚山之改號也言之者只云邑民欲仍舊號而未嘗說到於御諱同音故予所以許改而湖西邑名隨而改之予於伊時雖無提敎而心竊笑之今此兩邑改號決不當許之矣蓍東曰雖以朝臣名字言之亦有字音之相似者聖敎雖如是而旣已覺得之後則決不敢一刻自安若是朝士則官職排擬之際銓官亦何敢循例呼名乎在下道理斷當亟改矣禮曹判書閔鍾顯曰人名邑名當改之論大臣所請恐當允從且以金履獻李亮臣事言之人名尤不可不改頃見一重臣以爲將以改名事陳疏仰請矣予曰誰也鍾顯曰前左參贊也予曰此則尤不然雖曰同音而字意大異雖陳疏政院勿捧此等疏可也蓍東曰在昔孝廟朝文忠公金壽恒以玉堂進講宋鑑也以理皇帝讀之伊時筵臣皆以爲得宜以此言之今臣所奏卽於心不安故不敢呼之意也今日不得蒙允從當與他大臣更爲仰請而內閣册名日錄之間字臣等亦不敢呼之矣予曰不必更爲陳達他大臣許亦以此傳之而至於册名則邑名人名旣不改則册名有何不敢呼之端乎蓍東曰近日館學以從享事陳疏仰請甚是士林之盛擧此論之出已有年所今則疏擧匪一事面旣正而聞方有三疏之擧云亟降兪音實爲光聖德一士趨之道矣予曰予非持難事體重大姑未許之而從當有以下敎矣予曰李城輔之他事雖未知如何而從享何等重大之事如有已見守一不變持論當然而始終三說前後反覆至以上意所在云云之說作書於其從兄李敏輔而向日筵中李肇源以其書尙在袖中爲言肇源卽城輔之堂侄則豈有僞造其叔書之理乎予謂蓍東曰再昨文純公祠版致祭時卿亦進去乎蓍東曰臣亦進去搢紳章甫無不進參祠版入來時禮官自江頭押班以來甚盛擧也頤之曰御供羅蔘戶蔘餘者無幾而亦或經夏不堪用諸道封進有難遲待京貢蔘亦無可用者在前如此之時亦有別貿之例今亦依此爲之乎予曰量宜爲之可也予謂壯勇使金持默曰卿則先退內殿症候詳察後出言醫官而雖今番動駕後在留陣時亦從便承候可也蓍東曰內殿湯劑之節內局不得詳知外廷未卽承聞下情之焦菀甚矣予曰在昔仁元聖母雖有欠和之節湯劑自內從便製進不使內局知之此我朝家法矣蓍東曰向來聖候亦有欠寧之節而無所下敎故臣等漠然不知矣夬臻勿藥之後始因內局而知之予曰自在春邸多年侍湯如外感等之屬於予躬者不敢以爲病矣今亦上奉殿宮予安敢言病乎雖或欠安外廷及宮中皆不使知之任之則自愈矣向因慈宮進御瓊玉膏予數次試服則於渴症大覺有效似是對症之劑此等猥濫之藥予何可服之乎蓍東曰果是當劑則趁此春秋鼎盛之時試進數劑則其爲功效百倍於他亟爲進御恐好矣予笑曰予自御極以後尙方之衣司䆃之米未嘗進御亦豈以內局蔘煎服瓊玉膏乎蓍東曰內局之蔘不用於御供而亦將安用乎予曰予病予不欲自言矣慈宮寶齡雖高而筋力凡節少無衰減中殿患候頻頻臨視而十三日先朝誕辰眞殿行禮也步屧拜跪無減於三四十歲鼎盛之時且於日前有數次泄候而少無憊候至以便道之順甚快爲敎予方慶幸欣忭之不暇而何可念及予躬乎蓍東曰聖敎如是下情不勝歡忭矣
정조 20년 · 강
遞承旨李鼎揆金翰東李海愚蔡弘遠以黃昇源李肇源吳鼎源魚用謙代之幷前望也
정조 20년 · 강
罷吏曹參議李城輔職
정조 20년 · 목
右議政尹蓍東啓言今此先正臣文靖公金麟厚從享聖廡之請可見士林大同之論縟儀之亟擧擧切顒望而臣獨於一儒臣事不能無慨然者所見若携異則就事論事直爲立異無所不可或前誤後覺始參差而卒爛熳亦不害爲美事從古山林之於大議論大是非如此等事指不勝屈而吏曹參議李城輔前後持論或近隨時撓樣之跡殊欠持守牢確之意以旌招而位至銓堂雖是朝家禮待之人若有錯誤之擧則隨事遞罷亦是盛際已例此事恐不可無警請吏曹參議李城輔罷職從之
정조 20년 · 강
飭諸道四都新舊還以精實穀收捧
정조 20년 · 목
右議政尹蓍東啓言今年諸路穡事可謂無前大豐而比年以來各處還穀未捧夥然雖以已捧者言之亦難保其擧皆精實如今豐登之歲不可不申飭精捧舊還則自備局從當分數知委另飭各邑必以精實穀各別收捧之意請預爲分付于諸道道臣四都守臣從之
정조 20년 · 강
命故相文貞公金堉不祧其祀